《探春慢　独游极乐寺见海棠已残》
清代·张祥河

花烂当春，人閒似我，招寻独在芳径。颇绕溪流，便离尘境，到眼一泓明净。

看竹看桃杏，又看到、海棠红剩。剩将几曲愁心，辘轳同袅金井。

莫是么禽唤起，教如睡香魂，枝上催醒。宿雨阑低，晓阴篱短，次第欲斜还整。

恻恻轻寒意，浑不耐、蝶衣飘影。细数韶光，封姨何事吹紧。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。